**Elektros rinkos barometras: elektros kainą 14 proc. kilstelėjo sumažėjusi vėjo gamyba**

**Praėjusią savaitę didmeninė elektros kaina Lietuvoje ir Latvijoje augo 14 proc. iki 127,48 Eur/MWh. Estijoje kaina kilo 13 proc. iki 122,82 Eur/MWh.**

Tuo metu kitose Europos šalyse elektros kaina mažėjo: Lenkijoje ji siekė 106,72 Eur/MWh, Vokietijoje – 100,52 Eur/MWh, Austrijoje – 99,64 Eur/MWh.

Nepriklausomų elektros tiekėjų Lietuvos gyventojams siūlomos kainos keitėsi nežymiai. „Elektrum Lietuva“ siūloma žemiausia fiksuota kaina siekia 22,55 ct/kWh, fiksuojant ją 9 mėnesiams.

„Praėjusią savaitę elektros kainų augimą Baltijos šalyse lėmė 42 proc. mažesnė vėjo energijos gamyba regione, nors elektros energijos gamyba saulės elektrinėse, palyginti su ankstesne savaite, išaugo 20 proc. Negana to, kainų augimui Baltijos šalyse įtakos turėjo ir neplanuotas perdavimo sistemos jungties „NordBalt“ (Švedijos SE4 – Lietuva) sustabdymas, kurį tik iš dalies kompensavo didesni energijos srautai iš Lenkijos ir Suomijos“, – sako energetikos sprendimų bendrovės „Elektrum Lietuva“ Verslo sprendimų departamento vadovas Artūras Zatulinas.

Praėjusią savaitę „Nord Pool“ elektros biržos vidutinė kaina krito 66 proc. iki 17,37 Eur/MWh. Tokį kainų mažėjimą daugiausia lėmė 54 proc. didesnė vėjo energijos gamyba Šiaurės šalyse, taip pat išaugęs kritulių kiekis, teigiamai veikiantis Šiaurės šalių hidro rezervuarus, nors jų užpildymo lygis vis dar nesiekia vidutinės normos.

Elektros vartojimas „Nord Pool“ regione per savaitę šiek tiek mažėjo – iki 6 387 GWh, gamybos apimtys taip pat traukėsi iki 6 911 GWh.

**Lietuvoje mažėjo ir vartojimas, ir gamyba**

Baltijos šalyse elektros vartojimas per savaitę sumažėjo 3 proc. ir siekė 445 GWh. Lietuvoje ir Latvijoje elektros vartojimas krito po 3 proc. iki atitinkamai 205 GWh ir 111 GWh, o Estijoje – 4 proc. iki 129 GWh.

Elektros energijos bendros gamybos apimtys Baltijos šalyse praėjusią savaitę mažėjo taip pat 3 proc. iki 234 GWh. Lietuvoje elektros energijos pagaminta 16 proc. mažiau, 87 GWh. Latvijoje gamyba augo 30 proc. iki 66 GWh, o Estijoje mažėjo 6 proc. iki 81 GWh.

Per savaitę visos trys Baltijos šalys kartu pagamino 53 proc. joms reikalingos elektros energijos. Lietuvoje pagaminta 42 proc., Latvijoje – 60 proc., Estijoje – 63 proc. šaliai reikalingos elektros energijos.

***Apie bendrovę „Elektrum Lietuva“:***

„Elektrum Lietuva“ yra didžiausios Baltijos šalyse žaliosios elektros gamintojos „Latvenergo“ (Latvija) antrinė įmonė, teikianti įvairius energetikos sprendimus buitiniams ir verslo klientams Lietuvoje. Daugiau nei 80 proc. „Latvenergo“ pagamintos elektros energijos yra iš atsinaujinančių šaltinių. Bendrovė „Elektrum Lietuva“ šiuo metu tiekia elektrą daugiau nei 12 tūkst. įmonių, savo elektros tiekėju įmonę pasirinko daugiau kaip 184 tūkst. namų ūkių, įmonė tiekia dujas beveik 800 bendrovių, yra įrengusi virš 2000 saulės elektrinių bei penkis saulės parkus (16,6 MW). Vystomi nauji saulės parkai, kurių bendra galia sieks beveik 300 MW.